श्रेष्ठ लघुकथाओं को पढ़ते हुए यह स्पष्ट हो जाता है कि संक्षिप्तता का गुण केवल लघुकथा का है, कहानी का छोटापन, संक्षिप्त में शब्द–नियोजन अथवा कौशल के साथ बद्ध रहकर गागर में सागर भरना नहीं है। लघुकथा छोटे–से कैनवास पर उन कथ्यों को प्रस्तुत करती है, जिन्हें संवेदनशील मन की दृष्टि क्लिक कर जाती है। दरअसल ये ही क्षण सही अर्थों में मनुष्य के सर्वांग चरित्र का निर्माण करते हैं। लघुकथा ऐसे चरित्रों को चुनते हुए रचना प्रक्रिया के जिस दौर से गुजरती है, वह कहानी की अपेक्षा ज्यादा प्रभावी ढंग से संप्रेषित करना चाहती है, कहानी में इसी संवेदना–सूत्र को फैलाव मिलता है, सूत्र विभिन्न कडि़यों से जुड़ता जाता है तथा विस्तृत फलक पर शिल्प के विभिन्न रंगों से आकार लेता है, जबकि एक अच्छी लघुकथा की पहचान यह होती है कि इसका कथ्य अपने लक्ष्य की ओर सीधा बढ़ते हुए प्रभाव का विस्फोट करे। इसलिए लघुकथा के कथ्य घटनाओं में नहीं, किसी एक घटना में छिपे होते हैं। लघुकथा, कहानी की तरह मूल कथानक में उपप्रसंगों की आयोजना नहीं करती। ऐसा होने पर लघुकथा का कैनवास बढ़ने,शब्द सामर्थ्य कम होने तथा लघुकथा की स्वतंत्रता समाप्त होने का खतरा पैदा हो जाता हे, लघुकथा पर कहानी का प्रारूप होने का आरोप भी ऐसी एप्रोच के कारण लग सकता है। इसलिए लघुकथा को ‘लघु’ ही रहना चाहिए, उसके दीर्घ होते ही मामला गड़बड़ा जाएगा।